കൊടനാട് എസ്റ്റേറ്റ് കൊലക്കേസ്: എടപ്പാടിയെയും ശശികലയെയുമടക്കം 9 പേരെ വിചാരണ ചെയ്യണമെന്നു പ്രതികള് Latest കൊടനാട് എസ്റ്റേറ്റ് കൊലക്കേസില് മുന് മുഖ്യമന്ത്രിയും നിലവിലെ പ്രതിപക്ഷ നേതാവുമായ എടപ്പാടി കെ.പളനിസ്വാമി, അണ്ണാ ഡിഎംകെ മുന് ജനറല് സെക്രട്ടറി വി.കെ.ശശികല എന്നിവരുള്പ്പെടെ 9 പേരെ ഉള്പ്പെടുത്തി വിചാരണ ചെയ്യണമെന്നു പ്രതികള് ഹൈക്കോടതിയില് ഹര്ജി നല്കി. തൃശൂര് സ്വദേശികളായ ദീപു, എം.എസ്.സതീശന്, എ.സന്തോഷ് സ്വാമി എന്നിവരാണ് ഹൈക്കോടതിയെ സമീപിച്ചത്. ഇതേ ആവശ്യം നീലഗിരിയിലെ കോടതിയില് ഉന്നയിച്ചെങ്കിലും എസ്റ്റേറ്റ് മാനേജരെ മാത്രം വിചാരണ ചെയ്താല് മതിയെന്നു വിധിച്ചതിന് എതിരെയാണു പ്രതികള് കോടതിയെ സമീപിച്ചത്. കൊലപാതകത്തില് എടപ്പാടി പളനിസ്വാമിയുടെ പങ്കിനെക്കുറിച്ച് കേസിലെ രണ്ടാം പ്രതിയായ സയന്, മറ്റൊരു പ്രതിയായ മനോജ് വാളയാര് മനോജ് എന്നിവര് വെളിപ്പെടുത്തിയിട്ടും അന്വേഷണം ഉണ്ടായിട്ടില്ലെന്നും നീലഗിരി ജില്ലാക്കോടതി ഇക്കാര്യത്തില് വീഴ്ച വരുത്തിയെന്നുമാണു ഹര്ജിയിലെ ആരോപണം. ശശികലയുടെ സഹോദരഭാര്യ ജെ.ഇളവരശി, ശശികലയുടെ സഹോദരീ പുത്രന് വി.എന്.സുധാകരന്, മുന് നീലഗിരി ജില്ലാ കലക്ടര് ശങ്കര്, എസ്പി മുരളി രംഭ, അണ്ണാഡിഎംകെ സംസ്ഥാന ഓര്ഗനൈസര് സജീവന്, കൊടനാട് എസ്റ്റേറ്റ് മാനേജര് നടരാജന്, സുനില് തുടങ്ങിയവരെയും വിചാരണ ചെയ്യണമെന്നും ഹര്ജിയില് ആവശ്യപ്പെട്ടിട്ടുണ്ട്. ഹര്ജി അടുത്തയാഴ്ച പരിഗണിച്ചേക്കും. 2017 ഏപ്രിലില് ജയലളിതയുടെ കൊടനാട് എസ്റ്റേറ്റ് ബംഗ്ലാവില് അതിക്രമിച്ചു കയറി സുരക്ഷാ ജീവനക്കാരനെ കൊലപ്പെടുത്തിയ കേസിലാണ് പുതിയ വെളിപ്പെടുത്തല് ഉണ്ടായിരിക്കുന്നത്. കേസില് പുനരന്വേഷണത്തിന് അനുമതി തേടി പൊലീസ് നീലഗിരി ജില്ലാ കോടതിയെ സമീപിച്ചിട്ടുണ്ട്. ഈ മാസം 27ന് ഇക്കാര്യത്തില് ഉത്തരവുണ്ടാകും. അതേസമയം, കൊടനാട് കേസ് അടിയന്തരമായി ചര്ച്ച ചെയ്യണമെന്ന് ആവശ്യപ്പെട്ട് നിയമസഭയില് കോണ്ഗ്രസ് നോട്ടിസ് നല്കി. കോടതിയുടെ പരിഗണനയിലിരിക്കുന്ന വിഷയം സഭ ചര്ച്ച ചെയ്യുന്നത് ചട്ടങ്ങള്ക്ക് വിരുദ്ധമെന്ന് അണ്ണാഡിഎംകെ പ്രതികരിച്ചതോടെ സ്പീക്കര് വിഷയം പരിഗണിച്ചില്ല. English Summary : kodanad murder case plea in madras hc seeks interrogation of edappadi k palaniswami and vk sasikala